FORSLAG TIL AFGØRELSE FRA GENERALADVOKAT

JEAN MISCHO

fremsat den 29. maj 1986 ( *1 )

Høje Domstol.

Da den mundtlige forhandling ikke reelt har frembragt nye momenter vedrørende sagens faktiske omstændigheder eller parternes argumenter, skal jeg straks gå over til at fremsætte mit forslag til afgørelse.

Bundesfinanzhof har således ønsket afgjort, om »den fælles toldtarif den 23. december 1975 [skulle] fortolkes således, at cowboybukser i klassisk snit med åbning foran, som lukkes venstre over højre, tariferes under pos. 61.01 som yderbeklædningsgenstande til mænd?«

Jeg skal her fremsætte følgende bemærkninger:

Som det netop er oplyst, fremgår det af bestemmelse 3a) til kapital 61 i den fælles toldtarif, at beklædningsgenstande, der hverken kendetegner sig som klæder til mænd og drenge eller som klæder til kvinder og piger, tariferes under sidstnævnte kategori (nemlig under pos. 61.02 henholdsvis 61.04).

Yderligere bemærkes, at de forklarende bemærkninger til TSR-nomenklaturen vedrørende pos. 61.02 indeholder følgende bemærkning:

»Visse typer beklædningsgenstande er almindeligt anvendt af begge køn, for eksempel benklæder (slacks) og regnfrakker, men de kan sædvanligvis kendes fra hinanden på snittet, knappernes placering, kravens facon, påsat pynt etc.«

Det fremgår imidlertid af sagen, at Bundesfinanzhof ved udtrykket »cowboybukser i klassisk snit« (»Jeanshosen der klassischen Machart«) forstår benklæder, som hverken ved deres snit, ved påsat pynt af forskellig art eller ved noget andet særpræg »kendetegner sig« som benklæder til kvinder.

Benklæderne har derimod et andet ganske entydigt kendetegn, som i almindelighed i vestlige lande anses for kendetegnende for benklæder til mænd, nemlig at de har åbning foran, som lukkes venstre over højre.

På grundlag af dette kriterium kan det fastslås, at sådanne benklæder »kendetegner sig« som benklæder til mænd, hvorfor de bør tariferes under pos. 61.01.

Da beklædningsgenstande kun kan tariferes på grundlag af deres objektive karakteristika, kan det nemlig ikke hævdes, at benklæder med et særpræg, som altid har kendetegnet benklæder til mænd (i det mindste for så vidt angår benklæder med åbning foran), ikke »kendetegner sig« som sådanne, blot fordi stadig flere kvinder på et vist tidspunkt går med sådanne benklæder, eller fordi benklæder, som af andre grunde ubestrideligt »kendetegner sig« som benklæder til kvinder, ligeledes bærer dette særpræg.

Domstolen fastslog endnu engang for nylig i dommen af 15. maj 1986 i sag 90/85 (Handelsonderneming J. Mikx BV mod økonomiministeriet, Haag, Smi. 1986, s. 1695), at en vares anvendelse ikke er afgørende for tariferingen. Den pågældende sag vedrørte haglpatroner, som både kunne anvendes til jagt og til sportsskydning, men som ifølge importøren var bestemt til sportsskydning.

Domstolen udtalte i præmis 15, »at den af sagsøgeren hævdede opfattelse, hvorefter der for så vidt angår patroner, der er egnede til begge formål, skal sondres efter den påtænkte anvendelse, ikke kan lægges til grund. Da anvendelsen ikke er betinget af nogen objektiv egenskab ved patronerne, kan den ikke bruges som objektivt kriterium på importtidspunktet, eftersom det på dette tidspunkt er umuligt at fastslå, hvad patronerne faktisk vil blive anvendt til.«

I den foreliggende sag var det altså hverken nødvendigt eller muligt at anvende bestemmelse 3a) til kapitel 61 i den fælles toldtarif. En sådan anvendelse ville i øvrigt have givet et i det mindste ejendommeligt resultat, idet man i så fald skulle tarifere alle cowboybukser i klassisk snit under kategorien beklædningsgenstande til kvinder, indtil Kommissionens forordning nr. 2496/82 af 13. september 1982 ( 1 ) trådte i kraft; det bestemmes nemlig heri, at benklæder, herunder cowboybukser med åbning foran som lukkes ventre over højre, skal henføres under pos. 61.01 B V e) i den fælles toldtarif.

Man kan rejse det spørgsmål, om Kommissionen ikke, ved at udstede denne forordning, er gået over i den anden grøft. Forordningen giver nemlig det indtryk, at man afviser alle andre sondringskriterier end lukningen venstre over højre, men det drejer sig her om et spørgsmål, som Domstolen ikke skal tage stilling til i den foreliggende sag.

Herefter skal jeg foreslå, at det af Bundesfinanzhof forelagte spørgsmål besvares således, at »cowboybukser i klassisk snit med åbning foran, som lukkes venstre over højre, skulle den 23. december 1975 tariferes under pos. 61.01 som yderbeklædningsgenstande til mænd.«

( *1 ) – Oversat fra fransk.

( 1 ) – EFT 1982 L 267, s. 11.